รัฐบาลไทย-ข่าวทำเนียบรัฐบาล-“บิ๊กฉัตร” เร่งยกระดับศูนย์ติดตามและเฝ้าระวังการทำประมง
วันพุธที่ 16 พฤษภาคม 2561
“บิ๊กฉัตร” เร่งยกระดับศูนย์ติดตามและเฝ้าระวังการทําประมง
“บิ๊กฉัตร” เร่งยกระดับศูนย์ติดตามและเฝ้าระวังการทําประมง ยันมั่นใจไทยพร้อมก้าวเป็นผู้นําประมงยั่งยืนอาเซียนภายในปี 61 สั่งทุกหน่วยเข้มติดตามเฝ้าระวังประมงผิดกฏหมาย ขีดเส้นต้องเห็นผลชัดเจนภายใน ก.ค.นี้
วันนี้ (16 พ.ค.61) เวลา 10.30 น. พลเอกฉัตรชัย สาริกัลยะ รองนายกรัฐมนตรี ในฐานะประธานอนุกรรมการแก้ไขปัญหาการทําประมงผิดกฎหมาย เปิดเผยภายหลังการตรวจเยี่ยมและติดตามการเพิ่มประสิทธิภาพการทํางานของศูนย์ติดตามและเฝ้าระวังการทําประมง(FMC)ณ กรมประมง ว่า ศูนย์ติดตามและเฝ้าระวังการทําประมง(FMC)ถือเป็นหน่วยงานสําคัญในการควบคุมการทําประมงให้เป็นไปตามกฎ กติกา อย่างครบวงจร ตั้งแต่การควบคุมเรือที่เกี่ยวข้องกับการทําประมง ควบคุมการทําประมง เช่น พื้นที่ทําประมงที่ถูกต้อง พฤติกรรมการทําประมงอย่างถูกต้องตามเครื่องมือ จนถึงควบคุมการใช้แรงงานบนเรือประมง ที่สามารถส่งข้อมูลพฤติกรรมและเส้นทางการทําประมง ระหว่างการออกทําประมงให้ศูนย์PIPOเป็นฐานในการเปรียบเทียบกับข้อมูลที่เรือต้องแสดงในการใช้แรงงาน เพื่อให้ตรวจสอบทั้งก่อนออกและหลังกลับจากการทําประมง
ดังนั้น ศูนย์FMCจึงต้องมีความพร้อมในด้านต่าง ๆ ได้แก่ ด้านเทคโนโลยี เช่น การพัฒนาเทคนิคของระบบติดตามเรือ(VMS)ด้านข้อมูล โดยรวบรวมและสอบทานทุกข้อมูลที่เกี่ยวข้องกับการทําประมงของประเทศไทย จากทุกหน่วยงาน ทั้งกรมประมง กรมเจ้าท่า ศปมผ. กระทรวงแรงงาน ตํารวจ ด้านการวิเคราะห์ข้อมูล โดยการนําข้อมูลทั้งหมดมาวิเคราะห์ กําหนดเป้าหมาย โดยจัดชั้นความเสี่ยงตามพฤติกรรมการทําประมง ผลการวิเคราะห์ข้อมูลจะนํามากําหนดเป็นชั้นความเสี่ยงของเรือประมงที่แม่นยํา ซึ่งจะทําให้ศูนย์PIPOและหน่วยตรวจในทะเล สามารถบังคับใช้กฎหมายได้อย่างชัดเจน ตรงตัวคนทําผิด ส่วนผู้ที่ปฏิบัติตามกฎหมายก็จะได้รับความสะดวกรวดเร็ว ด้านการบังคับใช้กฎหมาย เมื่อวิเคราะห์ข้อมูลแล้ว ศูนย์FMCจะต้องสามารถบังคับใช้กฎหมายได้ทันทีด้วย โดยเชื่อมโยงงานกับฝ่ายตํารวจ เช่น สัญญาณVMSขาดหาย การรุกล้ําเขตทําประมงชายฝั่ง การออกทําประมงนอกเขตประเทศไทยโดยไม่ได้รับอนุญาต และพฤติกรรมการทําประมงและขนถ่ายสินค้าในการทําประมงนอกน่านน้ําไทย ด้านการพัฒนาบุคลากร การดําเนินการให้เกิดผลการทํางานตามที่กล่าวข้างต้นให้ชัดเจน จับต้องได้ เจ้าหน้าที่ผู้ปฏิบัติต้องมีความรู้ ความเข้าใจในกฎเกณฑ์ กติกาต่าง ๆ รวมถึงพฤติกรรมการทําประมงในพื้นที่จริง ซึ่งจะเกิดขึ้นได้ด้วยการฝึกฝนอยู่สม่ําเสมอ
อย่างไรก็ตาม ศูนย์FMCจําเป็นต้องยกระดับการทํางานให้เพิ่มมากขึ้นอีก โดยเฉพาะด้านการพัฒนาบุคลากรให้เกิดความเชี่ยวชาญชํานาญงาน ดังนั้นจึงมอบหมายให้ ศปมผ. จัดส่งเจ้าหน้าที่ จํานวน 5 คน เข้ามาปฏิบัติหน้าที่ประจําศูนย์FMCทุกวัน เป็นระยะเวลาประมาณ 3 เดือน เพื่อให้เป็นผู้ติดตามและฝึกฝนเจ้าหน้าที่ให้มีขีดความสามารถเพิ่มมากขึ้น นอกจากนั้นยังให้จัดทํากระบวนการเชื่อมโยงการทํางานระหว่างหน่วยงานให้มีความชัดเจน ตั้งแต่การติดตาม เฝ้าระวัง การสืบสวน การจับกุมผู้กระทําผิด การดําเนินคดี ตั้งแต่ชั้นหน่วยจับ ตํารวจ อัยการ และศาล ซึ่งทั้งหมดนี้จะต้องเห็นประสิทธิภาพการทํางานที่เพิ่มขึ้นให้ได้ภายในเดือนกรกฎาคม 2561 นี้
“การตรวจเยี่ยมการปฏิบัติงานของศูนย์FMCครั้งนี้ พบว่า มีการพัฒนาประสิทธิภาพการทํางานได้ดีขึ้น สามารถวิเคราะห์ข้อมูลต่าง ๆ ไปกําหนดชั้นความเสี่ยงของเรือประมงได้อย่างชัดเจนพอสมควร และช่วยสนับสนุนระบบการตรวจสอบของศูนย์PIPOได้เป็นอย่างดี เช่น การลดจํานวนเอกสารที่ชาวประมงต้องนํามาแสดงต่อศูนย์PIPOได้ เป็นการอํานวยความสะดวกให้กับชาวประมงที่ปฏิบัติตามกฎหมาย ที่สําคัญศูนย์FMCยังสามารถชี้เป้าเรือประมงที่ไม่ปฏิบัติตามกฎหมายให้กับหน่วยตรวจในทะเลและศูนย์PIPOได้อย่างแม่นยํา ทําให้สามารถบังคับใช้กฎหมายได้เพิ่มมากขึ้นด้วย แต่เราจําเป็นต้องเร่งพัฒนาประสิทธิภาพของศูนย์FMCให้มากยิ่งขึ้นซึ่งนอกจากที่ไทยจะก้าวไปสู่การเป็นผู้นําการทําประมงอย่างยั่งยืนในภูมิภาคอาเซียน ตามที่ไทยได้ประกาศผลักดันเป็นวาระร่วมของอาเซียนตั้งแต่ปี 2559 ได้ทันการเป็นประธานอาเซียนครั้งต่อไปในปี 2562 แล้ว ยังเป็นองค์ประกอบสําคัญในการทําให้ประเทศไทยเป็นไอยูยูฟรี หรือ ปลอดจากสินค้าประมงและการทําประมงผิดกฎหมายได้ทั้งระบบภายใน 2-3 ปีข้างหน้าด้วย” พลเอกฉัตรชัย กล่าว.
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai